**Un strop de primăvară**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- A mai rămas un strop de primăvară

Şi nu mai ştiu cum să-l împart la doi,

Că anotimpul ăsta-i ca o gară,

Ajunge-un tren şi pleacă înapoi

Lăsând în urmă câte-un strop de ploaie

Şi câte-un cer desprins din curcubeu,

Un liliac albastru şi noroaie,

Magnolii albe în infernul meu.

Un strop de primăvară mai rămâne

Pe un peron printre salcâmii goi,

Să-l împărţim, iubito, să-şi amâne

Plecarea anotimpul pentru noi!

- Un decalog ne-ar fi indispensabil,

Să-mi juri când vii c-o să-l respecţi şi tu,

Vom scrie-acest destin inseparabil

Pe flori de câmp. Eu nu-ţi pot spune nu,

Aşa cum tu nu-mi poţi vorbi de teamă,

Când ochii mei coboară şi-apoi tac...

Dar n-auzi oare vântul cum te cheamă

Cu vocea mea pe-o margine de lac?

Azi am legat la ochi privighetoarea

Să nu-mi mai vadă lacrima curgând

Şi-am scris porunca dragostei pe floarea

Ce ţi-o trimit. Sper s-o primeşti curând.

Ioan Grigoraș Liliana Trif